
                                     RAPORT

asupra propunerii legislative  pentru  completarea art.15 din Legea nr.146/1997 privind taxele judiciare de timbru 
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă  pentru completarea art.15 din Legea nr.146/1997 privind taxele judiciare de timbru, iniţiată de un grup de 10 deputaţi şi senatori P.R.M., trimisă cu adresa nr. Pl-x 243  din 10 aprilie  2007  şi  înregistrată cu nr. 31/424 din 11 aprilie 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 4 aprilie 2007.
             Consiliul Legislativ, prin avizul nr.1522 din 09.11.2006, a avizat favorabil  propunerea legislativă, cu unele observaţii şi propuneri.
             Guvernul, prin punctul său de vedere, transmis cu adresa nr.3733 din 08.12.2006, nu susţine adoptarea acestei iniţiative legislative.
                                          Propunerea legislativă are ca obiect de reglementare completarea art.15 din Legea nr.146/1997 privind taxele judiciare de timbru, cu modificările şi completările ulterioare, în sensul introducerii, printre scutirile de taxe judiciare de timbru, a acţiunilor şi a cererilor privind drepturile şi interesele legitime pretinse de veteranii şi văduvele de război, precum şi de cei care se consideră că au fost nedreptăţiţi prin hotărâri judecătoreşti irevocabile.

                În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului şi avizul Consiliului Legislativ, în şedinţa din  data de 8 mai  2007. La şedinţă a participat, în calitate de invitat, din partea  Ministerului Justiţiei, doamna Katalin Barbara Kibedi, secretar de stat.   
                La dezbateri au fost prezenţi 16 deputaţi, din totalul de 27 membrii ai Comisiei. 
                În urma dezbaterilor, membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative întrucât prevederea nou introdusă la lit. ţ) se regăseşte reglementată               la art.21 din Legea nr.146/1997 în care  sunt prevăzute scutiri de taxe judiciare de timbru pentru categoriile de persoane cu venituri reduse, în care se pot încadra şi văduvele şi veteranii de război. Totodată, hotărârile judecătoreşti irevocabile, la care se face trimitere la lit. u) din propunerea legislativă, pot fi atacate numai prin contestaţie în anulare sau revizuire, căi admisibile în situaţii expres şi limitativ prevăzute de lege şi care se taxează cu sumă fixă, conform art.3 lit.g) şi h) din Legea nr.146/1997.
                 În raport cu obiectul şi conţinutul reglementării, propunerea legislativă face parte din categoria legilor ordinare.

